Α.Ο. Αστέρας Ζωγράφου

Ο Αθλητικός Όμιλος Αστέρας Ζωγράφου, γνωστός απλά σαν «Αστέρας Ζωγράφου», είναι ποδοσφαιρικός σύλλογος με έδρα την περιοχή του Ζωγράφου, προαστίου της Αθήνας. Ιδρύθηκε το 1965 και αποτελεί τη συνέχεια του ιστορικού Π.Ο. Αστήρ Αθηνών (έτος ίδρυσης το 1923), ο οποίος μετακόμισε από του Γκύζη στου Ζωγράφου και συγχωνεύτηκε με το ποδοσφαιρικό τμήμα του Α.Ο. Ζωγράφου (έτος ίδρυσης το 1947). Χρησιμοποιεί ως αγωνιστική έδρα το Δημοτικό Στάδιο Ζωγράφου «Γρηγόρης Λαμπράκης».

Από την ίδρυση του, ο Αστέρας Ζωγράφου συμμετείχε πρωταγωνιστώντας στα πρωταθλήματα της Ε.Π.Σ. Αθηνών και επίσης αγωνίστηκε στις εθνικές κατηγορίες, των πρωταθλημάτων της Γ΄ Εθνικής και της Δ΄ Εθνικής.

 Ιστορία 
 Π.Ο. Αστήρ Αθηνών (1923–1965) 

Ο Ποδοσφαιρικός Όμιλος Αστήρ Αθηνών, ή «Αστήρ Γκύζη» όπως αναφερόταν, ιδρύθηκε το 1923 και έδρευε στου Γκύζη, συνοικία της Αθήνας. Επίσημα χρώματα του αποτελούσαν το μπλε και το λευκό, και έμβλημα το αστέρι. Υπήρξε ένα από τα πρώτα αναγνωρισμένα σωματεία της Ε.Π.Ο., με Αριθμό Μητρώου Ε.Π.Ο. το 6."ΑΙ ΤΑΧΥΔΡΟΜΙΚΑΙ ΤΗΛΕΦΩΝΙΚΑΙ ΔΙΕΥΘΥΝΣΕΙΣ ΤΩΝ ΕΠΙΣΗΜΩΝ ΣΩΜΑΤΕΙΩΝ ΑΘΗΝΩΝ-ΠΕΙΡΑΙΩΣ-ΕΠΑΡΧΙΩΝ ΑΠΟ ΤΟ ΕΠΙΣΗΜΟΝ ΔΕΛΤΙΟΝ ΤΗΣ ΕΠΟ", εφ. Αθλητισμός, 7 Ιανουαρίου 1939, σελ. 4 (ψηφ. σελ. 18) 

Ξεκίνησε την επίσημη αγωνιστική του δράση στα πρωταθλήματα της Ε.Π.Σ. Αθηνών από την περίοδο 1928-29. Το 1931 κατέκτησε το πρωτάθλημα Β΄ Κατηγορίας και επικράτησε του Αθηναϊκού σε αγώνα διαβάθμισης, κερδίζοντας την άνοδο για πρώτη φορά στο κορυφαίο πρωτάθλημα Α΄ Κατηγορίας της Ε.Π.Σ. Αθηνών. Στην κορυφαία κατηγορία της Ε.Π.Σ. Αθηνών αγωνίστηκε για πρώτη φορά τις χρονιές 1931-32 και 1932-33. Το 1935 κατέκτησε εκ νέου την επιστροφή του στο πρωτάθλημα Αθηνών, όπου και έκτοτε καθιερώθηκε. Την περίοδο 1935-36 αναδείχθηκε πρωταθλητής Αθηνών, εκμεταλλευόμενος την απουσία των Παναθηναϊκού, Α.Ε.Κ. και Απόλλων Αθηνών, ενώ τις επόμενες 4 ακόλουθες χρονιές (1936-37, 1937-38, 1938-39 και 1939-40) κατέλαβε την 4η θέση πίσω από τους Απόλλων Αθηνών, ΑΕΚ και Παναθηναϊκό. Τις χρονιές 1938-39 και 1939-40 προκρίθηκε στον Νότιο όμιλο (Αθηνών-Πειραιώς) του Πανελλήνιου πρωταθλήματος, τερματίζοντας στην 6η και 7η θέση αντίστοιχα.

Μεταπολεμικά αγωνίστηκε ανελλιπώς στο κορυφαίο πρωτάθλημα της Ε.Π.Σ. Αθηνών. Στο πρώτο επίσημο μεταπολεμικό πρωτάθλημα την περίοδο 1945-46 τερμάτισε στην 1η θέση ισοβαθμώντας με την Α.Ε.Κ. και δίχως να ολοκληρωθεί έχασε την ευκαιρία της κατάκτησης στη διαφορά τερμάτων. Παράλληλα το 1945 τερμάτισε ως φιναλίστ στο Κύπελλο "ΟΧΙ" ποδοσφαίρου 1945. Την περίοδο 1949-50 τερμάτισε στην 3η θέση, πίσω από τους Πανιώνιο και ΑΕΚ και μπροστά από τους Παναθηναϊκό, Φωστήρα Ταύρου, Απόλλων Αθηνών και με σπουδαίους ποδοσφαιριστές στο ρόστερ του όπως ο Λάκης Πετρόπουλος και ο Κώστας Λινοξυλάκης. 

Την περίοδο 1960-61 τερμάτισε ξανά στην 3η θέση και προκρίθηκε στο άτυπο ακόμη πρωτάθλημα της Β΄ Εθνικής για την άνοδο στην Α΄ Εθνική κατηγορία. Την περίοδο 1960-61 αγωνίστηκε στο άτυπο πρωτάθλημα της Β΄ Εθνικής για την άνοδο στην Α' Εθνική κατηγορία και κατέλαβε την 6η θέση στον όμιλο της Αθήνας με σύνολο 9 ομάδων και συγκεκριμένα τους Α.Ο. Αιγάλεω, Παναχαϊκή, Ο.Φ.Η., θύελλα Πατρών, Ατρόμητο Αθηνών, Πράσινα Πουλιά Καλαμάτας, Απόλλων Καλαμάτας και Ηρόδοτο. Την επόμενη περίοδο 1961-62 τερμάτισε στην 4η θέση του πρωταθλήματος Ε.Π.Σ. Αθηνών και προκρίθηκε εκ νέου στο άτυπο πρωτάθλημα της Β΄ Εθνικής της περιόδου 1961-62, όπου τερματίζοντας στην 5η θέση του Α΄ Ομίλου του Νότου κέρδισε την άνοδο στο επίσημο πρωτάθλημα της Β' Εθνικής κατηγορίας της περιόδου 1962-63. 

Κατά τη συμμετοχή του στο πρώτο επίσημο πρωτάθλημα της Β΄ Εθνικής την περίοδο 1962-63, κατετάγη 8ος σε σύνολο 15 ομάδων στον 1ο όμιλο σημειώνοντας 10 νίκες, 10 ισοπαλίες και 8 ήττες και κέρδισε την παραμονή. Την περίοδο 1963-64 κατέλαβε την 11η θέση σε σύνολο 15 ομάδων στον 1ο όμιλο με 11 νίκες, 2 ισοπαλίες και 17 ήττες και υποβιβάστηκε. Ακολούθως αγωνίστηκε στο πρωτάθλημα Ε.Π.Σ. Αθηνών και την περίοδο 1965-66 τερμάτισε στην 4η θέση και προβιβάστηκε στο νεοσύστατο και άτυπο πρωτάθλημα της Γ΄ Εθνικής.

 Α.Ο. Αστέρας Ζωγράφου (1965–Σήμερα) 
Στα τέλη του 1965 και μεσούσης της περιόδου 1965-66 αποφασίστηκε η συγχώνευση του Π.Ο. Αστήρ Αθηνών (έτος ίδρυσης το 1923) με το ποδοσφαιρικό τμήμα του Α.Ο. Ζωγράφου (έτος ίδρυσης το 1947), η οποία έλαβε χώρα επίσημα με το τέλος της περιόδου, και ιδρύθηκε ο Αθλητικός Όμιλος Αστέρας Ζωγράφου. 

Τη σεζόν 1966-67 συμμετείχε στο πρωτάθλημα της Γ΄ Εθνικής, στη θέση του Αστέρα Αθηνών που είχε κερδίσει την άνοδο ως πρωταθλητής Αθηνών την προηγούμενη περίοδο. και διαγράφοντας μια πολύ καλή πορεία τερμάτισε στην 1η θέση και κέρδισε δικαιωματικά την άνοδο στην Β΄ Εθνική Κατηγορία. Όμως η δικτατορία με νόμο απαγορεύει την συμμετοχή της ομάδας στην Β' Εθνική Κατηγορία και για μικρά χρηματικά συμβόλαια, ορισμένοι από τους θεωρούμενους ως καλούς ποδοσφαιριστές της ομάδας πήγαν σε ομάδες της Α΄ Εθνικής Κατηγορίας. 

Τη σεζόν 1972-73 ο Αστέρας Ζωγράφου στέφεται πρωταθλητής Αθηνών, ωστόσο όμως στη συνέχεια συμμετείχε στο πρωτάθλημα ανόδου όπου έχασε την πολυπόθητη άνοδο στην Β΄ Εθνική Κατηγορία. Έκτοτε μέχρι και σήμερα, συνέχισε να αγωνίζεται στα πρωταθλήματα της Ε.Π.Σ. Αθηνών, με εξαίρεση τις σεζόν 1977-78 και 1978-79 που αγωνίστηκε στην Εθνική ερασιτεχνική κατηγορία (Γ΄ Εθνική) και τη σεζόν 1998-99 που αγωνίστηκε στην Δ' Εθνική. 

Υπήρξε φιναλίστ του Κυπέλλου Ε.Π.Σ. Αθηνών τη σεζόν 1985-86, με αντίπαλο τον Κεραυνό Κερατέας.εφ. Αθλητική Ηχώ, 20/3/1986, σελ. 4 Το 1998-99 έφτασε εκ νέου στον τελικό, όπου επικρατώντας του Ακράτητου Άνω Λιοσίων στη διαδικασία των πέναλτι (1-1 κανονική διάρκεια και παράταση) αναδείχθηκε κυπελλούχος για πρώτη φορά.εφ. Αθλητική Ηχώ, 1/4/1999, σελ. 37

Τη σεζόν 2012-13 ο Αστέρας Ζωγράφου τερμάτισε τελευταίος στην 16η θέση της Α΄ Κατηγορίας Ε.Π.Σ. Αθηνών και υποβιβάστηκε στην Β΄ Κατηγορία, όπου αγωνίζεται μέχρι και την τρέχουσα αγωνιστική περίοδο, 2025-26.

 Τίτλοι 
Συνολικά, ο Αστέρας Ζωγράφου έχει κατακτήσει 1 πρωτάθλημα Γ΄ Εθνικής κατηγορίας (1966-67), 2 πρωταθλήματα Α΄ Ε.Π.Σ. Αθηνών (1972-73, 1997-98) και 1 κύπελλο Ε.Π.Σ. Αθηνών.

 Παραπομπές 

 Δείτε επίσης 
 Κατάλογος ποδοσφαιρικών σωματείων Ε.Π.Σ. Αθηνών

 Εξωτερικοί σύνδεσμοι 

 Προφίλ του Α.Ο. Αστέρας Ζωγράφου στην Ε.Π.Σ. Αθηνών

*
Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1923
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1923
Κατηγορία:Ελληνικοί_σύλλογοι_ποδηλασίας